**Cymeriadau’r Testament Newydd**

**Gwers 29 – Yr eunuch o Ethiopia**

**Gweddi**

Sanctaidd Dduw, gofynnwn am dy arweiniad wrth i ni ddarllen hanes Philip a’r eunuch heddiw. Byddwn yn ei chael yn anodd weithiau i roi geiriau i’n profiad ohonot wrth eraill sydd o’r un iaith a chefndir â ni, heb ddychmygu pobl o gefndiroedd gwahanol. Agor ein calonnau heddiw i ddarllen a myfyrio yn dy gwmni. Amen.

**Darllen:** Actau 8:26–40

**Cyflwyniad**

Mae’n siŵr fod sawl pregethwr wedi codi testun o’r adran hon, yn arbennig ar achlysur oedfa bedydd trwy drochiad. Efallai fod yr eunuch wedi cael mwy o sylw na’r rhelyw o dramorwyr dienw’r Testament Newydd. Byddai Luc am gynnwys hanes Philip am ei fod yn enghraifft effeithiol o efengylydd yn rhannu ei ddealltwriaeth bersonol o berson a gwaith Iesu, ond roedd arwyddocâd hefyd i gyfeirio at ryw ‘ŵr o Ethiopia’, nad oes cyfeiriad arall iddo yn y Testament Newydd. Roedd yn ddyn o ddylanwad a berchid gan frenhines ei wlad, ac mae’r gweddill a wyddys amdano yn dod o ffynonellau eraill.

Lleolir Ethiopia i’r de o’r Aifft, ar ochr ddwyreiniol cyfandir yr Affrig, a chyfeirir ati yn salmau 68 ac 87. Mae sôn am y wlad hefyd yng ngweithiau llyfrau proffwydol Eseia, Eseciel, Daniel, Nahum, Habacuc a Seffaneia. Yr hyn sy’n rhyfedd yw fod gŵr o’r wlad bell hon wedi teithio mor bell â Jerwsalem, a dangos diddordeb yn ei chrefydd a darllen rhan o’i hysgrythur. Dyfalir bod yr eunuch wedi rhannu ei ffydd â’r frenhines Candace, a’i fod wedi sôn am ei brofiad wrth laweroedd yn ei wlad, fel bod eglwys wedi ei sefydlu yn Ethiopia.

**Myfyrdod**

I lawer, bydd crefydd yn rhan o hunaniaeth cenedl, ac mae’r Iddewon yn enghraifft amlwg o hynny. Ceir sawl enghraifft debyg o wledydd Mwslemaidd sy’n cosbi eu dinasyddion am droi at grefyddau eraill. Onid yw goddefgarwch crefyddol yn un o nodweddion gorau pob crefydd? Pa fodd y gellir hawlio parch i’n credoau personol ni, heb inni barchu didwylledd ffydd pobl o grefyddau eraill? Nid mater o gystadleuaeth yw unrhyw drafodaeth sy’n ymwneud â chrefydd gymharol, ond ymdrech i ddeall a sylweddoli beth yw profiad pobl eraill o gefndiroedd gwahanol.

Ar y llaw arall, bu’n ffasiynol i ddweud na ddylid cenhadu mewn gwledydd lle mae crefyddau eraill yn amlwg. Dyma’r math o drafodaeth sy’n dweud bod sawl llwybr yn esgyn i gopa’r mynydd. Anhawster amlwg y ddadl hon yw ei bod yn gwadu’r dweud mai Un Duw sydd, a bod y Duw hwnnw wedi datguddio’i hun ym mherson Iesu Grist, a bod Iesu wedi dod i’r byd i ddatguddio natur a phwrpas y Tad nefol. Iesu ei hun a ddywedodd mai Ef oedd y ffordd, y gwirionedd a’r bywyd, ac nad oes unrhyw fodd arall i ddod at y Tad ond trwyddo Ef (Ioan 14). Derbyn Iesu oedd hanfod hanes y bedyddio yn yr hanes hwn, a beth bynnag a gredai’r eunuch ynghynt, roedd yn awyddus i ddangos ei fod yn derbyn bedydd edifeirwch ac am ymroi i ddilyn Iesu. Gwaith cenhadol yr eglwys yw dweud am Iesu, a mater i’r gwrandawr, beth bynnag ei gred neu ei ddiffyg cred, yw ymateb i’r dystiolaeth sydd gan y cenhadwr i’w rhannu.

**Gweddi**

Arglwydd Dduw, diolchwn i ti fod Luc wedi clywed yr hanes am Philip a’r eunuch, sy’n ein helpu i sylweddoli bod pobl yn ymholi am y ffydd Gristnogol mewn llefydd cwbl annisgwyl ac o gefndiroedd gwahanol. Dyro i ni’r modd i rannu ein profiad a’n hargyhoeddiad ohonot yn Iesu Grist a’r ewyllys i gefnogi pawb sy’n dystion i Ti. Amen.

**Trafod ac ymateb**

* Edrychwch ar y darlleniad eto, ac er na wyddom ei enw, sylwch ar yr holl bethau a wyddom am y gŵr o Ethiopia.
* Beth ddigwyddai pe bai hwn yn galw heibio rhyw gyfarfod crefyddol gennym ni? A fyddai croeso iddo?
* Sylwch ar broses Philip wrth rannu’r Newyddion Da am Iesu Grist â’r swyddog o Ethiopia: holi, gwrando, rhannu am Iesu, dechrau gyda chwestiwn yr Ethiopiad a’i arwain i ffydd a bedydd. A yw’r patrwm yn un y gallwn ddysgu ohono?
* Pwy fu’n meithrin y swyddog yn y ffydd wedi iddo gyrraedd adref? Pam nad oedd raid i Philip boeni am hyn?